อุตุฯ เตือนพื้นที่ฝั่งตะวันตก ภาคใต้ของไทยยังมีฝนตก ฝนตกหนักบางพื้นที่ พร้อมเฝ้าระวังลมมรสุมตะวันตกเฉียงใต้ที่พัดปกคลุมทะเลอันดามัน และอ่าวไทยที่จะเกิดฝนตกชุกก่อนเข้าสู่ฤดูฝน
นายธนะสิทธิ์ เอี่ยมอนันต์ชัย รองอธิบดีกรมอุตุนิยมวิทยา กล่าวว่า ขณะนี้พายุไซโคลนโมคาได้อ่อนกำลังและสลายตัวที่ประเทศเมียนมาแล้ว แต่อิทธิพลของพายุยังส่งผลกระทบบริเวณภาคใต้ และฝั่งตะวันตกของประเทศไทย โดยเฉพาะจังหวัดกาญจนบุรี ตาก กำแพงเพชร สุโขทัย ลำปาง แม่ฮ่องสอน และเชียงใหม่ ที่ยังมีฝนตกต่อเนื่อง และมีฝนตกหนักบางพื้นที่ โดยหลังจากนี้จะต้องเฝ้าระวังลมมรสุมตะวันตกเฉียงใต้ที่พัดปกคลุมทะเลอันดามัน และอ่าวไทย ที่ส่งผลทำให้ภาคใต้เริ่มมีฝนตกชุกหนาแน่น ก่อนที่จะเข้าสู่การเปลี่ยนแปลงสู่ฤดูฝน ที่คาดว่าจะมีการประกาศช่วงวันที่ 18 พฤษภาคมนี้ ซึ่งจะแจ้งให้ประชาชนได้รับทราบอย่างเป็นทางการต่อไป อย่างไรก็ตาม ประเมินปริมาณฝนปีนี้จะน้อยกว่าค่าเฉลี่ยร้อยละ 5 - 10 เนื่องจากผลกระทบของปรากฎการณ์เอลนีโญ่ คาดว่าน้ำต้นทุนที่มีน่าจะเพียงพอ แต่ประชาชนควรประหยัด และมีการกักเก็บน้ำฝนเอาไว้เพื่อให้เพียงพอต่อการอุปโภคบริโภค รวมถึงการใช้ในภาคการเกษตรโดยคาดว่าปีนี้จะมีพายุช่วงฤดูฝน 1 - 2 ลูกส่วนใหญ่เกิดในพื้นที่ภาคตะวันออกเฉียงเหนือช่วงเดือนสิงหาคม - กันยายน